JEDNOTNÁ AKCIA RADY 2008/113/SZBP

z 12. februára 2008

na podporu medzinárodného nástroja umožňujúceho štátom včas a spoľahlivo odhaľovať a sledovať nedovolené ručné a ľahké zbrane (RĽZ) v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi

RADA EURÓPSKEJ ÚNIE,

so zreteľom na Zmluvu o Európskej únii, a najmä na jej článok 14,

keďže:

PRIJALA TÚTO JEDNOTNÚ AKCIU:

Článok 1

1. Európska únia aktívne podporuje medzinárodný nástroj na sledovanie.

2. V záujme dosiahnutia cieľa uvedeného v odseku 1 Európska únia podporuje projekt Úradu Organizácie Spojených národov pre otázky odzbrojovania (ďalej len „UN-ODA“) zameraný na podporu medzinárodného nástroja na sledovanie RĽZ v roku 2008 a zahŕňajúci tri regionálne pracovné semináre pre bližšie vysvetlenie ustanovení medzinárodného nástroja na sledovanie príslušným štátnym úradníkom (vrátane kontaktných osôb pre RĽZ, zamestnancov orgánov činných v trestnom konaní, členov národných koordinačných orgánov a poslancov).

Opis projektu sa uvádza v prílohe.

Článok 2

1. Za vykonávanie tejto jednotnej akcie zodpovedá predsedníctvo, ktorému pomáha generálny tajomník/vysoký splnomocnenec pre SZBP (ďalej len „GT/VS“). Komisia sa do vykonávania akcie plne zapája.

2. Za technickú stránku vykonávania činností spojených s príspevkom EÚ zodpovedá UN-ODA plniaci túto úlohu pod kontrolou GT/VS, ktorý pomáha predsedníctvu. Na tieto účely GT/VS uzavrie s UN-ODA potrebné dojednania.

3. Predsedníctvo, GT/VS a Komisia sa v súlade s ich príslušnými právomocami navzájom o vykonávaní tejto jednotnej akcie pravidelne informujú.

Článok 3

1. Finančná referenčná suma na vykonávanie tejto jednotnej akcie je 299 825 EUR a poskytne sa zo všeobecného rozpočtu Európskej únie.

2. Výdavky financované zo sumy stanovenej v odseku 1 sa spravujú v súlade s postupmi a predpismi Spoločenstva platnými pre všeobecný rozpočet Európskej únie.

3. Komisia dohliada na riadne spravovanie výdavkov uvedených v odseku 2, ktoré sa poskytujú vo forme grantu. Na tento účel uzatvorí s UN-ODA finančnú dohodu. V nej sa stanoví, že UN-ODA má zabezpečiť zviditeľnenie príspevku EÚ primerané jeho výške.

4. Komisia sa snaží o uzatvorenie finančnej dohody uvedenej v odseku 3 čo najskôr po nadobudnutí účinnosti tejto jednotnej akcie. Informuje Radu o všetkých ťažkostiach počas procesu uzatvárania tejto finančnej dohody a o dátume jej uzatvorenia.

Článok 4

Predsedníctvo, ktorému pomáha GT/VS pre SZBP, podáva Rade správu o vykonávaní tejto jednotnej akcie na základe správ, ktoré vypracúva UN-ODA. Tieto správy tvoria základ pre hodnotenie, ktoré uskutoční Rada. Komisia sa do tejto činnosti plne zapája. Podáva správu o finančných aspektoch vykonávania tejto jednotnej akcie.

Článok 5

Táto jednotná akcia nadobúda účinnosť dňom jej prijatia.

Stráca účinnosť 12 mesiacov po uzatvorení finančnej dohody uvedenej v článku 3 ods. 3 alebo 6 mesiacov od dátumu jej prijatia, ak sa v tejto lehote neprijme žiadna iná finančná dohoda.

Článok 6

Táto jednotná akcia sa uverejní v Úradnom vestníku Európskej únie.

PRÍLOHA

PRÍSPEVOK EÚ K PROJEKTU OSN NA PODPORU MEDZINÁRODNÉHO NÁSTROJA NA SLEDOVANIE RĽZ

1. Úvod

Sekretariát OSN (Úrad pre otázky odzbrojovania) (ďalej len „UN-ODA“) má v roku 2008 v pláne zorganizovať sériu regionálnych a subregionálnych pracovných seminárov, na ktorých sa príslušným štátnym úradníkom a iným (vrátane kontaktných osôb pre RĽZ, zamestnancov orgánov činných v trestnom konaní, členov národných koordinačných orgánov a poslancov) bližšie vysvetlia ustanovenia medzinárodného nástroja umožňujúceho štátom včas a spoľahlivo odhaľovať a sledovať nedovolené ručné a ľahké zbrane (RĽZ), ktorý Valné zhromaždenie Organizácie Spojených národov prijalo 8. decembra 2005 (ďalej len „medzinárodný nástroj na sledovanie“).

2. Opis projektu

Dvojdňové pracovné semináre budú zamerané prakticky a účastníkom poskytnú informácie, ktoré majú prehĺbiť ich porozumenie medzinárodného nástroja na sledovanie RĽZ a jeho zmyslu, ako aj informácie o kapacitách, zručnostiach a zdrojoch, ktoré budú potrebné na zabezpečenie jeho vykonávania na národnej úrovni. Úlohou pracovných seminárov okrem toho bude aj podnietiť posúdenie potrieb jednotlivých krajín.

Oddelenie UN-ODA pre konvenčné zbrane plánuje pripraviť a realizovať pracovné semináre v spolupráci s regionálnymi oddeleniami úradu pre otázky odzbrojenia, ktoré zahŕňajú tri regionálne strediská Organizácie Spojených národov pre otázky odzbrojenia. UN-ODA sa okrem toho bude snažiť vyvíjať činnosť v partnerstve so zainteresovanými vládami, príslušnými regionálnymi a/alebo subregionálnymi organizáciami, medzinárodnými organizáciami a organizáciami občianskej spoločnosti, ktoré majú skúsenosti v oblasti označovania a sledovania RĽZ, vrátane Bonnského medzinárodného centra pre konverziu (BICC – Bonn International Centre for Conversion), skupiny pre výskum a informácie týkajúce sa mieru a bezpečnosti (GRIP – Groupe de Recherche et d’Information sur la Paix et la Securité) a prieskumu ručných zbraní (SAS – Small Arms Survey). V úzkej spolupráci s Interpolom sa uskutočnia aj technické prezentácie s cieľom zoznámiť účastníkov s dostupnými technickými nástrojmi a poskytnúť pomoc príslušníkom činným v trestnom konaní pri odhaľovaní a sledovaní nedovolených RĽZ.

2.1. Západná Afrika

Miestami pre uskutočnenie pracovného semináru v západnej Afrike môžu byť Bamako (Mali), Abuja (Nigéria), Libreville (Gabon) alebo Regionálne stredisko OSN pre mier a odzbrojenie v Lomé (Togo). Konečné rozhodnutie o mieste uskutočnenia pracovného semináru prijme UN-ODA v koordinácii s predsedníctvom, ktorému pomáha GT/VS.

Pracovného seminára sa môžu zúčastniť členské štáty subregionálnych organizácií Hospodárskeho spoločenstva štátov západnej Afriky (ECOWAS) a Hospodárskeho spoločenstva stredoafrických štátov (ECCAS) (1):

ECOWAS: Benin, Burkina Faso, Kapverdy, Pobrežie Slonoviny, Gambia, Ghana, Guinea, Guinea-Bissau, Libéria, Mali, Niger, Nigéria, Senegal, Sierra Leone, Togo. ECCAS: Angola, Burundi, Konžská demokratická republika, Rwanda, Kamerun, Stredoafrická republika, Čad, Kongo, Gabon, Rovníková Guinea, Svätý Tomáš a Princov ostrov.

2.2. Ázia

Ázijský pracovný seminár sa uskutoční v Soule v Kórejskej republike.

Pracovného seminára sa môžu zúčastniť tieto krajiny:

Afganistan, Austrália (2), Bangladéš, Kambodža, Čína, India, Indonézia, Japonsko (2), Kazachstan, Kirgizská republika, Malajzia, Mjanmarsko, Nepál, Pakistan, Papua-Nová Guinea, Filipíny, Šalamúnove ostrovy, Srí Lanka, Tadžikistan, Thajsko, Východný Timor, Turkménsko, Uzbekistan, Vietnam.

2.3. Latinská Amerika a karibská oblasť

Pracovný seminár pre Latinskú Ameriku a oblasť Karibiku sa uskutoční v Brazílii. Konečné rozhodnutie o mieste uskutočnenia pracovného semináru prijme UN-ODA v koordinácii s predsedníctvom, ktorému pomáha GT/VS.

Pracovného seminára sa môžu zúčastniť tieto krajiny:

Argentína, Bahamy, Barbados, Bolívia, Brazília, Čile, Kolumbia, Kuba, Kostarika, Dominikánska republika, Ekvádor, Salvádor, Guatemala, Guyana, Haiti, Honduras, Jamajka, Mexiko, Nikaragua, Panama, Paraguaj, Peru, Trinidad a Tobago, Uruguaj, Venezuela.

3. Trvanie

Celková odhadovaná dĺžka trvania projektov je 12 mesiacov.

4. Príjemcovia

Semináre sú určené vymenovaným štátom v Afrike, Ázii a Latinskej Amerike, u ktorých je podľa názoru UN-ODA potrebné zlepšiť porozumenie ustanovení medzinárodného nástroja na sledovanie, ako aj určiť kapacity, zručnosti a zdroje, ktoré budú potrebné na zabezpečenie jeho vykonávania na národnej úrovni.

Prizvú sa aj potenciálni darcovia regionálnej a mimoregionálnej technickej pomoci, ako aj príslušné medzinárodné, regionálne a subregionálne organizácie.

5. Vykonávací subjekt

UN-ODA v kontexte svojej celkovej zodpovednosti bude vykonávať technickú činnosť súvisiacu s príspevkom EÚ, ako sa ustanovuje v jednotnej akcii, a to pod kontrolou GT/VS, ktorý pomáha predsedníctvu.

6. Odhadované celkové náklady na projekt a finančný príspevok EÚ

Projekt spolufinancuje EÚ a iní darcovia. Z príspevku EÚ sa bude hradiť účasť zástupcov z prijímajúcich štátov a expertov na pracovných seminároch s výnimkou personálu OSN, ako aj náklady na konferenciu. Príspevok EÚ sa použije prioritne na financovanie oprávnených činností v rámci pracovného seminára v Afrike. Kryť sa môžu aj výdavky, ktoré vzniknú príslušným regionálnym a subregionálnym organizáciám, pokiaľ priamo súvisia s ich účasťou na činnostiach v rámci projektov. UN-ODA bude zodpovedný za celkovú koordináciu príspevkov iných darcov, ktorí budú financovať zvyšné náklady na projekt.

Celkové predpokladané náklady na projekt predstavujú 798 800 USD, na ktoré EÚ prispeje sumou 299 825 EUR.

(1) UN-ODA zorganizuje pracovný seminár pre oblasť severnej, východnej a južnej Afriky v decembri 2007.

(2) Vlády Austrálie a Japonska uhradia cestovné výdavky svojich účastníkov.